Document ID: /roh_data/filtered/fineweb-2-filterrobots_roh.jsonl.gz/58031

PS sustegna referendum cunter lescha per servetsch d'infurmaziun
- Sonda, 5.12.2015, 14:12, actualisà a las 15:34
A sia radunanza da delegads a Son Gagl ha la Partida socialdemocratica svizra decidì cun 106 cunter 62 vuschs da suandar la suprastanza e cumbatter la nova lescha per il servetsch d'infurmaziun.
La Partida socialdemocratica svizra sustegna il referendum cunter la nova lescha per il servetsch d'infurmaziun. Suenter discussiun cuntraversa èn delegadas e delegads suandads il motto da la suprastanza: «encunter in stadi che fufrogna enturn e per la protecziun da la sfera privata. Ils arguments cunter las novas pussaivladads per il servetsch d'infurmaziun statal han prevalì.
Il referendum avevan ils Giuvens socialists e l'uniun "Na al stadi che fufrogna" lantschà cunter la nova lescha per il servetsch d'infurmaziun.
Beat Jans nov vicepresident dals Socialdemocrats
Delegadas e delegads han elegì il basilais Beat Jans sco nov vicepresident da la partida. Jans ha 51 onns ed è dapi l'onn 2010 en il Cussegl naziunal. Avant aveva la cussegliera naziunala Jacquelin Badran da Turitg retratg sia candidatura.
Beat Jans succeda uschia a Jacqueline Fehr, che challa cun la fin da l'onn.
RR novitads 14:00